A 2011-es Copa América házigazdája Argentína volt. A negyeddöntőig jutottak, ahol Uruguay ellen tizenegyesekkel estek ki. A 2014-es világbajnokság selejtezőiben 32 ponttal az első helyen végeztek és jutottak ki a világbajnokságra. Az F csoportba kerültek Bosznia-Hercegovina, Nigéria és Irán mellé. Az első mérkőzésen Bosznia-Hercegovinát 2–1-re legyőzték. A második csoportmérkőzésen Irán ellen a 91. percben szerezte meg Lionel Messi a győztes találatot. Végül Nigériát 3–2-re győzték le. A nyolcaddöntőben Svájccal találkoztak és Ángel Di María hosszabbításban szerzett góljával jutottak tovább. A negyeddöntőben Belgiumot Gonzalo Higuaín góljával verték 1–0-ra, így 1990 után ismét bejutottak a legjobb négy közé. Az elődöntőben Hollandia ellen 0–0-s döntetlennel zárult a találkozó. A büntetők határoztak, melyben Argentína 4–2 arányban jobbnak bizonyult. A döntőben Németország ellen léptek pályára. A Rio de Janeiro-i Maracanã Stadionban rendezett finálét hosszabbítás után Mario Götze góljával a németek nyerték 1–0-ra.